title: Komisjoni rakendusmäärus (EL) 2020/1823, 2. detsember 2020, millega muudetakse määrust (EL) nr 234/2011 Euroopa Parlamendi ja nõukogu määruse (EÜ) nr 1331/2008 (millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus) rakendamise kohta (EMPs kohaldatav tekst)

text:
                  3.12.2020

                  ET

                  Euroopa Liidu Teataja

                  L 406/43

         KOMISJONI RAKENDUSMÄÄRUS (EL) 2020/1823,
         2. detsember 2020,
         millega muudetakse määrust (EL) nr 234/2011 Euroopa Parlamendi ja nõukogu määruse (EÜ) nr 1331/2008 (millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus) rakendamise kohta
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1331/2008, millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus, (1) eriti selle artikli 9 lõiget 1,
         ning arvestades järgmist:

                     (1)

                     Määruses (EÜ) nr 1331/2008 on sätestatud kord, mille alusel ajakohastatakse selliste ainete loetelusid, mille turulelaskmine liidus on lubatud vastavalt Euroopa Parlamendi ja nõukogu määrusele (EÜ) nr 1333/2008, (2) Euroopa Parlamendi ja nõukogu määrusele (EÜ) nr 1332/2008 (3) ning Euroopa Parlamendi ja nõukogu määrusele (EÜ) nr 1334/2008 (4) (edaspidi „valdkondlikud toidualased õigusaktid“).

                     (2)

                     Komisjoni määrusega (EL) nr 234/2011 (5) on kehtestatud sätted iga valdkondliku toidualase õigusakti kohaseks liidu loetelude ajakohastamiseks tehtavate taotluste sisu, koostamise ja esitamise kohta. Kõnealuses määruses on sätestatud üksikasjalik kord toidu lisaaineid, toiduensüüme ning toidu lõhna- ja maitseaineid käsitlevate taotluste nõuetekohasuse kontrollimiseks ning see, millist liiki teavet peaks sisaldama Euroopa Toiduohutusameti (edaspidi „amet“) arvamus.

                     (3)

                     Euroopa Parlamendi ja nõukogu määrusega (EL) 2019/1381 (6) on muudetud määrust (EÜ) nr 178/2002 (7) ning määrust (EÜ) nr 1331/2008. Muudatuste eesmärk on suurendada ELi riskihindamise läbipaistvust ja kestlikkust toidutarneahela kõikides valdkondades, kus amet esitab teadusliku riskihinnangu, sealhulgas toidu lisaainete, toiduensüümide ning toidu lõhna- ja maitseainete valdkonnas.

                     (4)

                     Toidu lisaainete, toiduensüümide ning toidu lõhna- ja maitseainete ning toidus ja toidu pinnal kasutamiseks ette nähtud lõhna- ja maitseomadustega koostisosade turulelaskmisega seoses kehtestati määruse (EÜ) nr 178/2002 muudatustega uued sätted muu hulgas järgmise kohta: ameti töötajate tehtav üldine esitamiseelne nõustamine võimaliku taotleja palvel, samuti taotluse toetamise eesmärgil ettevõtja tellitud või tehtud uuringutest teatamise kohustus ja sellise kohustuse eiramise tagajärjed. Ühtlasi kehtestati sätted ameti tehtava kõikide teadusandmete, uuringutulemuste ja muu taotlust toetava teabe, välja arvatud konfidentsiaalse teabe avalikustamise kohta riskihindamisprotsessi varases etapis ning sellele järgneva kolmandate osapooltega konsulteerimise kohta. Muudatustega nähti ette ka konkreetsed menetlusnõuded konfidentsiaalsustaotluste esitamise kohta ja nende hindamise kohta ametis seoses taotleja esitatud teabega juhtudel, mil komisjon taotleb ameti arvamust.

                     (5)

                     Määrusega (EL) 2019/1381 muudeti ka määrust (EÜ) nr 1331/2008, et lisada sätted, millega tagatakse sidusus määruse (EÜ) nr 178/2002 kohandustega ja võetakse arvesse konfidentsiaalse teabega seotud valdkondlikku eripära.

                     (6)

                     Kõikide kõnealuste muudatuste ulatusest ja kohaldamisest tulenevalt tuleks määrust (EL) nr 234/2011 kohandada, et võtta arvesse muudatusi seoses iga valdkondliku toidualase õigusakti kohaseks liidu loetelude ajakohastamiseks tehtavate taotluste sisu, koostamise ja esitamisega, taotluste nõuetekohasuse kontrollimise korraga ning ameti arvamustes esitatava nõutava teabega. Eelkõige tuleks määruses (EL) nr 234/2011 osutada standardandmevormingutele ja sätestada nõue, et taotluses tuleb esitada teave, millega tõendatakse vastavust määruse (EÜ) y artiklis 32b sätestatud teavitamisnõudele. Samuti tuleks seal selgitada, et teavitamisnõudele vastavuse hindamine on osa taotluse nõuetekohasuse kontrollimisest.

                     (7)

                     Peale selle tuleks lähtuvalt asjaolust, et amet vastutab määruse (EÜ) nr 178/2002 artikli 32b kohaselt uuringute andmebaasi haldamise eest, ühtlasi võimaldada komisjonil taotluse nõuetekohasuse kontrollimise osana konsulteerida ametiga, et veenduda, et taotlus vastab kõnealuses artiklis sätestatud asjakohastele nõuetele.

                     (8)

                     Kui riskihindamise käigus viiakse kooskõlas määruse (EÜ) nr 178/2002 artikli 32c lõikega 2 läbi avalik konsultatsioon, peaks ameti arvamus ameti suhtes kohaldatavatest läbipaistvusnõuetest tulenevalt sisaldama ka sellise konsultatsiooni tulemusi.

                     (9)

                     Käesolevat määrust tuleks kohaldada alates 27. märtsist 2021 ja taotluste suhtes, mis esitatakse alates sellest kuupäevast; see on ka määruse (EL) 2019/1381 kohaldamise alguskuupäev.

                     (10)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EL) nr 234/2011 muutmine
            Määrust (EL) nr 234/2011 muudetakse järgmiselt.

                        1)

                        Artiklit 2 muudetakse järgmiselt:

                                    a)

                                    lõige 1 asendatakse järgmisega:

                                       „1.   Artiklis 1 osutatud taotlus koosneb järgmistest osadest:

                                                   a)

                                                   kiri;

                                                   b)

                                                   tehniline toimik;

                                                   c)

                                                   toimiku üksikasjalik kokkuvõte ja avalik kokkuvõte.“;

                                    b)

                                    lõige 3 asendatakse järgmisega:

                                       „3.   Lõike 1 punktis b osutatud tehniline toimik sisaldab:

                                                   a)

                                                   artikli 4 kohaseid haldusandmeid,

                                                   b)

                                                   artiklite 5, 6, 8 ja 10 kohaseid riskihindamiseks vajalikke andmeid ning teavet uuringutest teatamise kohta vastavalt määruse (EÜ) nr 178/2002 artiklile 32b ning

                                                   c)

                                                   artiklite 7, 9 ja 11 kohaseid riskijuhtimiseks vajalikke andmeid ning teavet uuringutest teatamise kohta vastavalt määruse (EÜ) nr 178/2002 artiklile 32b.“;

                                    c)

                                    lõige 6 asendatakse järgmisega:

                                       „6.   Lõike 1 punktis c osutatud toimiku kokkuvõte sisaldab põhjendatud kinnitust, et toote kasutamine on vastavuses tingimustega, mis on sätestatud:

                                                   a)

                                                   määruse (EÜ) nr 1332/2008 artiklis 6 või

                                                   b)

                                                   määruse (EÜ) nr 1333/2008 artiklites 6, 7 ja 8 või

                                                   c)

                                                   määruse (EÜ) nr 1334/2008 artiklis 4.

                                             Toimiku avalik kokkuvõte ei tohi sisaldada teavet, mille kohta saab esitada konfidentsiaalsena käsitlemise taotluse vastavalt määruse (EÜ) nr 1331/2008 artiklile 12 ja määruse (EÜ) nr 178/2002 artiklile 39a.“

                        2)

                        Artikli 3 lõige 1 asendatakse järgmisega:

                           „1.   Enne määruse (EÜ) nr 178/2002 artikli 39f kohaste standardandmevormingute vastuvõtmist esitatakse taotlus komisjoni kättesaadavaks tehtud elektroonilise esitamise süsteemi kaudu elektroonilises vormis, mis võimaldab dokumentide allalaadimist ja trükkimist ning neis otsingute tegemist. Pärast määruse (EÜ) nr 178/2002 artikli 39f kohaste standardandmevormingute vastuvõtmist esitatakse taotlus komisjoni kättesaadavaks tehtud elektroonilise esitamise süsteemi kaudu vastavuses kõnealuste standardandmevormingutega. Taotleja juhindub taotluse esitamise praktilisest juhendist, mille komisjon on teinud kättesaadavaks tervise ja toiduohutuse peadirektoraadi (*1) veebilehel.

                           (*1)  https://ec.europa.eu/food/safety_en.“"

                        3)

                        Artiklit 4 muudetakse järgmiselt:

                                    a)

                                    punkt m asendatakse järgmisega:

                                                „m)

                                                kui taotleja esitab vastavalt määruse (EÜ) nr 1331/2008 artiklile 12 taotluse käsitleda toimikus sisalduva teabe, sealhulgas lisateabe teatavaid osi konfidentsiaalsena, siis loetelu asjaomastest konfidentsiaalsena käsitlemist vajavatest osadest koos kontrollitava põhjendusega selle kohta, kuidas sellise teabe avalikustamine võib taotleja huve olulisel määral kahjustada;“;

                                    b)

                                    lisatakse punkt n:

                                                „n)

                                                nende uuringute loetelu, mille tulemused on esitatud taotluse toetuseks, sealhulgas teave, millega tõendatakse vastavust määruse (EÜ) nr 178/2002 artiklile 32b.“

                        4)

                        Artikkel 12 asendatakse järgmisega:

                           „Artikkel 12
                           Menetluskord

                              1.   Taotluse saamisel kontrollib komisjon viivitamatult, kas asjaomane toidu lisaaine, toiduensüüm või toidu lõhna- ja maitseaine kuulub asjakohase valdkondliku toidualase õigusakti kohaldamisalasse, kas taotlus sisaldab kõiki II peatüki kohaselt nõutavaid elemente ja kas see vastab määruse (EÜ) nr 178/2002 artiklis 32b sätestatud nõuetele.

                              2.   Komisjon võib konsulteerida ametiga seoses andmete sobivusega riskihindamiseks vastavalt teaduslikele arvamustele ainet hõlmava taotluse hindamiseks vajalikke andmeid käsitlevate nõuete kohta, samuti seoses taotluse vastavusega määruse (EÜ) nr 178/2002 artiklis 32b sätestatud nõuetele. Amet esitab komisjonile oma seisukoha 30 tööpäeva jooksul.

                              3.   Kui komisjon leiab, et taotlus on nõuetekohane, algab määruse (EÜ) nr 1331/2008 artikli 5 lõikes 1 osutatud hindamisperiood kuupäeval, mil ametilt saadakse käesoleva artikli lõikes 2 osutatud vastus.
                              Vastavalt määruse (EÜ) nr 1332/2008 artikli 17 lõike 4 teise lõigu punktile a ei kohaldata määruse (EÜ) nr 1331/2008 artikli 5 lõiget 1 toiduensüüme käsitleva liidu loetelu koostamise puhul.

                              4.   Toidu lisaaineid, toiduensüüme või toidu lõhna- ja maitseaineid hõlmava liidu loetelu ajakohastamise taotluse puhul võib komisjon nõuda taotlejalt taotluse nõuetekohasusega seotud lisateavet ning teavitada taotlejat ajavahemikust, mille jooksul see teave tuleb esitada. Määruse (EÜ) nr 1332/2008 artikli 17 lõike 2 kohaselt esitatud taotluse puhul määrab komisjon selle ajavahemiku kindlaks koos taotlejaga.

                              5.   Taotlus loetakse nõuetele mittevastavaks, kui:

                                          a)

                                          see ei jää asjaomase valdkondliku toidualase õigusakti kohaldamisalasse,

                                          b)

                                          see ei sisalda kõiki II peatüki kohaselt nõutavaid elemente,

                                          c)

                                          see ei ole kooskõlas määruse (EÜ) nr 178/2002 artikliga 32b või

                                          d)

                                          amet leiab, et esitatud andmed ei ole riskihindamiseks sobivad.

                                    Sel juhul teavitab komisjon taotlejat, liikmesriike ja ametit ning esitab põhjused, miks taotlust ei loetud nõuetele vastavaks.

                              6.   Erandina lõikest 5, ilma et see piiraks määruse (EÜ) nr 178/2002 artikli 32b lõigete 4 ja 5 kohaldamist, võib taotluse lugeda nõuetele vastavaks ka siis, kui see ei sisalda kõiki II peatüki kohaselt nõutavaid elemente, tingimusel, et taotleja on esitanud iga puuduva elemendi kohta asjakohase põhjenduse.“

                        5)

                        Artikli 13 lõikesse 1 lisatakse punkt g:

                                    „g)

                                    määruse (EÜ) nr 178/2002 artikli 32c lõike 2 kohaselt riskihindamisprotsessi käigus läbi viidud konsultatsioonide tulemused.“

                        6)

                        Määruse lisa asendatakse käesoleva määruse lisa tekstiga.

            Artikkel 2
            Jõustumine ja kohaldamine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 27. märtsist 2021 ja taotluste suhtes, mis esitatakse komisjonile alates sellest kuupäevast.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 2. detsember 2020

                  Komisjoni nimel

                  eesistuja

               Ursula VON DER LEYEN

            (1)  ELT L 354, 31.12.2008, lk 1.

            (2)  Euroopa Parlamendi ja nõukogu 16. detsembri 2008. aasta määrus (EÜ) nr 1333/2008 toidu lisaainete kohta (ELT L 354, 31.12.2008, lk 16).

            (3)  Euroopa Parlamendi ja nõukogu 16. detsembri 2008. aasta määrus (EÜ) nr 1332/2008, mis käsitleb toiduensüüme ning millega muudetakse nõukogu direktiivi 83/417/EMÜ, nõukogu määrust (EÜ) nr 1493/1999, direktiivi 2000/13/EÜ, nõukogu direktiivi 2001/112/EÜ ja määrust (EÜ) nr 258/97 (ELT L 354, 31.12.2008, lk 7).

            (4)  Euroopa Parlamendi ja nõukogu 16. detsembri 2008. aasta määrus (EÜ) nr 1334/2008, mis käsitleb toiduainetes kasutatavaid lõhna- ja maitseaineid ning teatavaid lõhna- ja maitseomadustega toidu koostisosi ning millega muudetakse nõukogu määrust (EMÜ) nr 1601/91, määrusi (EÜ) nr 2232/96 ja (EÜ) nr 110/2008 ning direktiivi 2000/13/EÜ (ELT L 354, 31.12.2008, lk 34).

            (5)  Komisjoni 10. märtsi 2011. aasta määrus (EL) nr 234/2011 Euroopa Parlamendi ja nõukogu määruse (EÜ) nr 1331/2008 (millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus) rakendamise kohta (ELT L 64, 11.3.2011, lk 15).

            (6)  Euroopa Parlamendi ja nõukogu 20. juuni 2019. aasta määrus (EL) 2019/1381, mis käsitleb toiduahela ELi tasandi riskihindamise läbipaistvust ja kestlikkust ning millega muudetakse määrusi (EÜ) nr 178/2002, (EÜ) nr 1829/2003, (EÜ) nr 1831/2003, (EÜ) nr 2065/2003, (EÜ) nr 1935/2004, (EÜ) nr 1331/2008, (EÜ) nr 1107/2009 ja (EL) 2015/2283 ning direktiivi 2001/18/EÜ (ELT L 231, 6.9.2019, lk 1).

            (7)  Euroopa Parlamendi ja nõukogu 28. jaanuari 2002. aasta määrus (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (EÜT L 31, 1.2.2002, lk 1).

            LISA

                     „LISA

                        TOIDU LISAAINE KASUTUSLOA TAOTLUSELE LISATAVA KIRJA NÄIDIS

                     EUROOPA KOMISJON
                     Peadirektoraat
                     Direktoraat
                     Üksus
                     Kuupäev: …

                                 Teema:

                                    toidu lisaaine kasutusloa taotlemine vastavalt määrusele (EÜ) nr 1331/2008

                                 ☐

                                 Taotlus toidu uue lisaaine kasutusloa saamiseks

                                 ☐

                                 Juba loa saanud toidu lisaaine kasutustingimuste muutmise taotlus

                                 ☐

                                 Juba loa saanud toidu lisaaine spetsifikatsiooni muutmise taotlus

                           (Palun tehke märge ühesse kastikestest)
                     Taotleja(d) ja/või tema/nende esindaja(d) Euroopa Liidus
                     (nimi, aadress, …)
                     …
                     …
                     …
                     esitab/esitavad käesoleva taotluse toidu lisaaine(te) kasutusloa saamiseks.
                     Toidu lisaaine nimetus:
                     …
                     ELINCSi või EINECSi number (kui on olemas):
                     CASi nr (kui on asjakohane):
                     Toidu lisaaine funktsionaalrühm(ad) (*1):
                     (loetelu)
                     …
                     Toidukategooriad ja taotletavad määrad

                                 Toidukategooria

                                 Tavapärase kasutamise määr

                                 Taotletav piirnorm

                           Lugupidamisega
                     Allkiri: …
                     Lisad:

                                 ☐

                                 täielik toimik

                                 ☐

                                 toimiku avalik kokkuvõte (mittekonfidentsiaalne)

                                 ☐

                                 toimiku üksikasjalik kokkuvõte

                                 ☐

                                 loetelu toimiku osadest, mille puhul taotletakse nende käsitlemist konfidentsiaalsena, koos kontrollitava põhjendusega selle kohta, kuidas sellise teabe avalikustamine võib taotleja huve olulisel määral kahjustada

                                 ☐

                                 uuringute loetelu ja ammendav teave seoses uuringutest teatamisega vastavalt määruse (EÜ) nr 178/2002 artiklile 32b

                                 ☐

                                 taotleja(te) haldusandmete koopia

                        TOIDUENSÜÜMI KASUTUSLOA TAOTLUSELE LISATAVA KIRJA NÄIDIS

                     EUROOPA KOMISJON
                     Peadirektoraat
                     Direktoraat
                     Üksus
                     Kuupäev: …

                                 Teema:

                                    toiduensüümi kasutusloa taotlemine vastavalt määrusele (EÜ) nr 1331/2008

                                 ☐

                                 Taotlus uue toiduensüümi kasutusloa saamiseks

                                 ☐

                                 Juba loa saanud toiduensüümi kasutustingimuste muutmise taotlus

                                 ☐

                                 Juba loa saanud toiduensüümi spetsifikatsiooni muutmise taotlus

                           (Palun tehke märge ühesse kastikestest)
                     Taotleja(d) ja/või tema/nende esindaja(d) Euroopa Liidus
                     (nimi, aadress, …)
                     …
                     …
                     esitab/esitavad käesoleva taotluse toiduensüümi(de) kasutusloa saamiseks.
                     Toiduensüümi nimetus:
                     …
                     Rahvusvahelise Biokeemia ja Molekulaarbioloogia Liidu (IUBMB) ensüümikomisjoni liigitusnumber:
                     Lähtematerjal:
                     …
                     …

                                 Nimetus

                                 Spetsifikatsioon

                                 Toit

                                 Kasutustingimused

                                 Piirangud toiduensüümi müümisel lõpptarbijale

                                 Toidu märgistamisega seotud erinõuded

                           Lugupidamisega
                     Allkiri: …
                     Lisad:

                                 ☐

                                 täielik toimik

                                 ☐

                                 toimiku avalik kokkuvõte (mittekonfidentsiaalne)

                                 ☐

                                 toimiku üksikasjalik kokkuvõte

                                 ☐

                                 loetelu toimiku osadest, mille puhul taotletakse nende käsitlemist konfidentsiaalsena, koos kontrollitava põhjendusega selle kohta, kuidas sellise teabe avalikustamine võib taotleja huve olulisel määral kahjustada

                                 ☐

                                 uuringute loetelu ja ammendav teave seoses uuringutest teatamisega vastavalt määruse (EÜ) nr 178/2002 artiklile 32b

                                 ☐

                                 taotleja(te) haldusandmete koopia

                        TOIDU LÕHNA- JA MAITSEAINE KASUTUSLOA TAOTLUSELE LISATAVA KIRJA NÄIDIS

                     EUROOPA KOMISJON
                     Peadirektoraat
                     Direktoraat
                     Üksus
                     Kuupäev: …

                                 Teema:

                                    toidu lõhna- ja maitseaine kasutusloa taotlemine vastavalt määrusele (EÜ) nr 1331/2008

                                 ☐

                                 Taotlus uue lõhna- ja maitseühendi kasutusloa saamiseks

                                 ☐

                                 Taotlus uue lõhna- ja maitsepreparaadi kasutusloa saamiseks

                                 ☐

                                 Taotlus lõhna- ja maitseaine uue lähteaine kasutusloa saamiseks

                                 ☐

                                 Taotlus termilisel töötlemisel saadava uue lõhna- ja maitseaine kasutusloa saamiseks

                                 ☐

                                 Taotlus muu uue lõhna- ja maitseaine kasutusloa saamiseks

                                 ☐

                                 Taotlus uue lähtematerjali kasutusloa saamiseks

                                 ☐

                                 Juba loa saanud toidu lõhna- ja maitseaine kasutustingimuste muutmise taotlus

                                 ☐

                                 Juba loa saanud toidu lõhna- ja maitseaine spetsifikatsiooni muutmise taotlus

                           (Palun tehke märge ühesse kastikestest)
                     Taotleja(d) ja/või tema/nende esindaja(d) Euroopa Liidus
                     (nimi, aadress, …)
                     …
                     …
                     esitab/esitavad käesoleva taotluse toidu lõhna- ja maitseaine(te) kasutusloa saamiseks.
                     Lõhna- ja maitseaine või lähtematerjali nimetus:
                     …
                     FLi, CASi, JECFA, CoE number (kui on olemas):
                     Lõhna- ja maitseaine organoleptilised omadused:
                     …
                     Toidukategooriad ja taotletavad määrad

                                 Toidukategooria

                                 Tavapärase kasutamise määr

                                 Taotletav piirnorm

                           Lugupidamisega
                     Allkiri: …
                     Lisad:

                                 ☐

                                 täielik toimik

                                 ☐

                                 toimiku avalik kokkuvõte (mittekonfidentsiaalne)

                                 ☐

                                 toimiku üksikasjalik kokkuvõte

                                 ☐

                                 loetelu toimiku osadest, mille puhul taotletakse nende käsitlemist konfidentsiaalsena, koos kontrollitava põhjendusega selle kohta, kuidas sellise teabe avalikustamine võib taotleja huve olulisel määral kahjustada

                                 ☐

                                 uuringute loetelu ja ammendav teave seoses uuringutest teatamisega vastavalt määruse (EÜ) nr 178/2002 artiklile 32b

                                 ☐

                                 taotleja(te) haldusandmete koopia

               “

               (*1)  Toidus kasutatavate toidu lisaainete ning toidu lisaainetes ja toiduensüümides kasutatavate toidu lisaainete funktsionaalrühmad on loetletud määruse (EÜ) nr 1333/2008 I lisas. Kui toidu lisaaine ei kuulu ühessegi nimetatud rühma, võib teha ettepaneku uue funktsionaalrühma nimetuse ja määratluse kohta.


title: Komisjoni rakendusmäärus (EL) 2020/1824, 2. detsember 2020, millega muudetakse rakendusmäärust (EL) 2017/2468, millega kehtestatakse kolmandast riigist pärit traditsioonilise toidu suhtes kohaldatavad haldus- ja teadusnõuded kooskõlas Euroopa Parlamendi ja nõukogu määrusega (EL) 2015/2283, mis käsitleb uuendtoitu (EMPs kohaldatav tekst)

text:
                  3.12.2020

                  ET

                  Euroopa Liidu Teataja

                  L 406/51

         KOMISJONI RAKENDUSMÄÄRUS (EL) 2020/1824,
         2. detsember 2020,
         millega muudetakse rakendusmäärust (EL) 2017/2468, millega kehtestatakse kolmandast riigist pärit traditsioonilise toidu suhtes kohaldatavad haldus- ja teadusnõuded kooskõlas Euroopa Parlamendi ja nõukogu määrusega (EL) 2015/2283, mis käsitleb uuendtoitu
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 25. novembri 2015. aasta määrust (EL) 2015/2283, mis käsitleb uuendtoitu, millega muudetakse Euroopa Parlamendi ja nõukogu määrust (EL) nr 1169/2011 ning tunnistatakse kehtetuks Euroopa Parlamendi ja nõukogu määrus (EÜ) nr 258/97 ja komisjoni määrus (EÜ) nr 1852/2001, (1) eelkõige selle artiklit 20 ja artikli 35 lõiget 3,
         ning arvestades järgmist:

                     (1)

                     Määrusega (EL) 2015/2283 on kehtestatud eeskirjad liidus uuendtoidu turule laskmise ja kasutamise kohta.

                     (2)

                     Komisjoni rakendusmääruses (EL) 2017/2468 (2) on sätestatud kolmandast riigist pärit traditsioonilise toiduga seotud haldus- ja teadusnõuded.

                     (3)

                     Euroopa Parlamendi ja nõukogu määrusega (EL) 2019/1381 (3) muudeti Euroopa Parlamendi ja nõukogu määrust (EÜ) nr 178/2002 (4) ning määrust (EL) 2015/2283. Nende muudatuste eesmärk on suurendada ELi riskihindamise läbipaistvust ja kestlikkust kõigis toiduahela valdkondades, kus Euroopa Toiduohutusamet (edaspidi „toiduohutusamet“) esitab teadusliku riskihindamise, sealhulgas kolmandatest riikidest pärit traditsioonilise toidu valdkonnas.

                     (4)

                     Seoses kolmandatest riikidest pärit traditsioonilise toidu turulelaskmisega kehtestati määruse (EÜ) nr 178/2002 muudatustega uued sätted, milles käsitletakse muu hulgas järgmist: toiduohutusameti töötajate enne taotluse esitamist esitatav üldine nõuanne võimaliku taotleja või teataja taotlusel ning kohustus teatada ettevõtjate poolt taotluse või teatise toetamiseks tellitud või tehtud uuringutest ja selle kohustuse täitmata jätmise tagajärgedest. Samuti kehtestati sellega sätted, mille kohaselt toiduohutusamet avalikustab kõik teaduslikud andmed, uuringud ja muud taotlusi toetavad andmed, välja arvatud konfidentsiaalse teabe, riskihindamisprotsessi varases etapis, millele järgneb konsulteerimine kolmandate isikutega. Muudatustega sätestatakse ka konkreetsed menetlusnõuded konfidentsiaalsustaotluste esitamiseks ja nende hindamiseks toiduohutusameti poolt seoses taotleja esitatud teabega juhtudel, mil komisjon küsib toiduohutusameti arvamust.

                     (5)

                     Määrusega (EL) 2019/1381 muudeti ka määrust (EL) 2015/2283, et näha ette, et toiduohutusamet avalikustab teatised, milles ta esitab ohutuse kohta nõuetekohaselt põhjendatud vastuväited, ning lisada sätted, millega tagatakse kooskõla määruse (EÜ) nr 178/2002 kohandustega ja võetakse arvesse konfidentsiaalse teabega seotud valdkondlikke eripärasid.

                     (6)

                     Võttes arvesse kõigi kõnealuste muudatuste kohaldamisala ja rakendamist, tuleks rakendusmäärust (EL) 2017/2468 kohandada, et võtta arvesse muudatusi määruse (EL) 2015/2283 artiklites 14 ja 16 osutatud teatiste ja taotluste sisus, koostamises ja esitamises, teatiste ja taotluste kehtivuse kontrollimise korras ning toiduohutusameti arvamuses esitatavas teabes. Eelkõige tuleks rakendusmääruses (EL) 2017/2468 viidata standardandmevormingutele ja nõuda, et taotlustes esitataks teave, mis tõendab vastavust määruse (EÜ) nr 178/2002 artiklis 32b sätestatud teatamiskohustusele. Samuti tuleks selgitada, et teatamiskohustusele vastavuse hindamine on osa taotluse kehtivuse kontrollimisest.

                     (7)

                     Võttes arvesse asjaolu, et toiduohutusamet vastutab uuringute andmebaasi haldamise eest vastavalt määruse (EÜ) nr 178/2002 artiklile 32b, tuleks komisjonile anda võimalus konsulteerida ametiga teatiste või taotluste kehtivuse kontrollimise raames, eelkõige selleks, et teha kindlaks, kas taotlus vastab kõnealuses artiklis sätestatud asjakohastele nõuetele.

                     (8)

                     Kui riskihindamise käigus korraldatakse määruse (EÜ) nr 178/2002 artikli 32c lõike 2 kohaselt avalikke konsultatsioone, peaks toiduohutusameti arvamus vastavalt ameti suhtes kohaldatavatele läbipaistvusnõuetele sisaldama ka nende konsultatsioonide tulemusi.

                     (9)

                     Käesolevat määrust tuleks kohaldada alates 27. märtsist 2021 ning alates sellest kuupäevast, mis on määruse (EL) 2019/1381 kohaldamise kuupäev, esitatud teatiste ja taotluste suhtes.

                     (10)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Rakendusmääruse (EL) 2017/2468 muudatused
            Rakendusmäärust (EL) 2017/2468 muudetakse järgmiselt.

                        1)

                        Artiklit 3 muudetakse järgmiselt:

                                    a)

                                    lõige 1 asendatakse järgmisega:

                                       „1.   Teatis koosneb järgmistest osadest:

                                                   a)

                                                   kaaskiri;

                                                   b)

                                                   tehniline toimik,

                                                   c)

                                                   toimiku kokkuvõte.
                                                   Enne standardandmevormingute vastuvõtmist vastavalt määruse (EÜ) nr 178/2002 artiklile 39f esitatakse teatis komisjoni loodud elektroonilise esitamise süsteemi kaudu elektrooniliselt, mis võimaldab dokumente alla laadida, printida ja otsida. Pärast standardandmevormingute vastuvõtmist vastavalt määruse (EÜ) nr 178/2002 artiklile 39f esitatakse teatis komisjoni loodud elektroonilise esitamise süsteemi kaudu kooskõlas kõnealuste standardandmevormingutega.“;

                                    b)

                                    lõige 5 asendatakse järgmisega:

                                       „5.   Lõike 1 punktis c osutatud toimiku kokkuvõte peab sisaldama tõendeid, et kolmandast riigist pärit traditsioonilise toidu kasutus vastab määruse (EL) 2015/2283 artiklis 7 sätestatud tingimustele. Toimiku kokkuvõte ei sisalda teavet, mille suhtes kohaldatakse konfidentsiaalsena käsitlemise taotlust vastavalt määruse (EL) 2015/2283 artiklile 23 ja määruse (EÜ) nr 178/2002 artiklile 39a.“

                        2)

                        Artiklit 4 muudetakse järgmiselt:

                                    a)

                                    lõige 1 asendatakse järgmisega:

                                       „1.   Taotlus koosneb järgmistest osadest:

                                                   a)

                                                   kaaskiri;

                                                   b)

                                                   tehniline toimik,

                                                   c)

                                                   toimiku kokkuvõte.

                                                   d)

                                                   määruse (EL) 2015/2283 artikli 15 lõikes 2 osutatud nõuetekohaselt põhjendatud vastuväited toiduohutusega seoses;

                                                   e)

                                                   taotleja vastus asjakohaselt põhjendatud vastuväidetele toiduohutusega seoses.
                                                   Enne standardandmevormingute vastuvõtmist vastavalt määruse (EÜ) nr 178/2002 artiklile 39f esitatakse taotlus komisjoni loodud elektroonilise taotluste esitamise süsteemi kaudu elektrooniliselt, mis võimaldab dokumente alla laadida, printida ja otsida. Pärast standardandmevormingute vastuvõtmist vastavalt määruse (EÜ) nr 178/2002 artiklile 39f esitatakse taotlus komisjoni loodud elektroonilise esitamise süsteemi kaudu kooskõlas kõnealuste standardandmevormingutega.“;

                                    b)

                                    lõige 5 asendatakse järgmisega:

                                       „5.   Lõike 1 punktis c osutatud toimiku kokkuvõte peab sisaldama tõendeid, et kolmandast riigist pärit traditsioonilise toidu kasutus vastab määruse (EL) 2015/2283 artiklis 7 sätestatud tingimustele. Toimiku kokkuvõte ei sisalda teavet, mille suhtes kohaldatakse konfidentsiaalsena käsitlemise taotlust vastavalt määruse (EL) 2015/2283 artiklile 23 ja määruse (EÜ) nr 178/2002 artiklile 39a.“

                        3)

                        Artiklit 5 muudetakse järgmiselt:

                                    a)

                                    punkt e asendatakse järgmisega:

                                                „e)

                                                kui taotleja esitab vastavalt määruse (EL) 2015/2283 artiklile 23 taotluse käsitada toimiku teatavaid osi konfidentsiaalsena, sealhulgas täiendavat teavet, siis loetelu osadest, mida tuleb käsitada konfidentsiaalsena, koos kontrollitava põhjendusega, milles näidatakse, kuidas sellise teabe avalikustamine võiks taotleja huve olulisel määral kahjustada;“

                                    b)

                                    lisatakse punkt f:

                                                „f)

                                                teatise või taotluse toetuseks esitatud uuringute loetelu, sealhulgas teave, mis tõendab vastavust määruse (EÜ) nr 178/2002 artiklile 32b.“

                        4)

                        Artikkel 7 asendatakse järgmisega:

                           „Artikkel 7
                           Teatise kehtivuse kontrollimine

                              1.   Kolmandast riigist pärit traditsioonilise toidu kohta teatise saamisel kontrollib komisjon viivitamata, kas asjaomane toit kuulub määruse (EL) 2015/2283 kohaldamisalasse ja kas teatis vastab käesoleva määruse artiklites 3, 5 ja 6 ning määruse (EÜ) nr 178/2002 artiklis 32b sätestatud nõuetele.

                              2.   Komisjon võib konsulteerida liikmesriikide ja toiduohutusametiga, kas teatis vastab lõikes 1 osutatud nõuetele. Liikmesriigid ja toiduohutusamet esitavad komisjonile oma seisukohad 30 tööpäeva jooksul.

                              3.   Komisjon võib nõuda taotlejalt lisateavet teatise kehtivuse kohta ning teatada taotlejale ajavahemiku, mille jooksul kõnealune teave tuleb esitada.

                              4.   Erandina käesoleva artikli lõikest 1 ja ilma, et see piiraks määruse (EL) 2015/2283 artikli 14 ning määruse (EÜ) nr 178/2002 artikli 32b lõigete 4 ja 5 kohaldamist, võib lugeda teatise kehtivaks ka siis, kui see ei sisalda kõiki käesoleva määruse artiklites 3, 5 ja 6 sätestatud elemente, tingimusel, et taotleja on esitanud tõendatava põhjenduse iga puuduva elemendi kohta.

                              5.   Komisjon teatab taotlejale, liikmesriikidele ja toiduohutusametile, kas teatis loetakse kehtivaks või mitte. Kui teatist kehtivaks ei loeta, esitab komisjon sellise järelduse põhjused.“

                        5)

                        Artikkel 8 asendatakse järgmisega:

                           „Artikkel 8
                           Taotluse kehtivuse kontrollimine

                              1.   Kolmandast riigist pärit traditsioonilise toidu loataotlust saades kontrollib komisjon viivitamata, kas taotlus vastab käesoleva määruse artiklites 4–6 ning määruse (EÜ) nr 178/2002 artiklis 32b esitatud nõuetele.

                              2.   Komisjon võib konsulteerida toiduohutusametiga, kas taotlus vastab lõikes 1 osutatud nõuetele. Toiduohutusamet esitab komisjonile oma seisukohad 30 tööpäeva jooksul.

                              3.   Komisjon võib nõuda taotlejalt lisateavet taotluse kehtivuse kohta ning teatada taotlejale ajavahemiku, mille jooksul kõnealune teave tuleb esitada.

                              4.   Erandina käesoleva artikli lõikest 1 ja ilma, et see piiraks määruse (EL) 2015/2283 artikli 16 ning määruse (EÜ) nr 178/2002 artikli 32b lõigete 4 ja 5 kohaldamist, võib lugeda taotluse kehtivaks ka siis, kui see ei sisalda kõiki käesoleva määruse artiklites 4–6 sätestatud elemente, tingimusel, et taotleja on esitanud tõendatava põhjenduse iga puuduva elemendi kohta.

                              5.   Komisjon teatab taotlejale, liikmesriikidele ja toiduohutusametile, kas taotlus loetakse kehtivaks või mitte. Kui taotlust kehtivaks ei loeta, esitab komisjon sellise järelduse põhjused.“

                        6)

                        Artiklit 10 muudetakse järgmiselt:
                        lisatakse punkt e:

                                    „e)

                                    määruse (EÜ) nr 178/2002 artikli 32c lõike 2 kohaselt riskihindamise käigus peetud konsultatsioonide tulemused.“

                        7)

                        I ja II lisa asendatakse vastavalt käesoleva määruse lisale.

                        8)

                        III lisa jäetakse välja.

            Artikkel 2
            Jõustumine ja kohaldamine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 27. märtsist 2021 ning alates sellest kuupäevast komisjonile esitatud teadete ja taotluste suhtes.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 2. detsember 2020

                  Komisjoni nimel

                  eesistuja

               Ursula VON DER LEYEN

            (1)  ELT L 327, 11.12.2015, lk 1.

            (2)  Komisjoni 20. detsembri 2017. aasta rakendusmäärus (EL) 2017/2468, millega kehtestatakse kolmandast riigist pärit traditsioonilise toidu suhtes kohaldatavad haldus- ja teadusnõuded kooskõlas Euroopa Parlamendi ja nõukogu määrusega (EL) 2015/2283, mis käsitleb uuendtoitu (ELT L 351, 30.12.2017, lk 55).

            (3)  Euroopa Parlamendi ja nõukogu 20. juuni 2019. aasta määrus (EL) 2019/1381, mis käsitleb toiduahela ELi tasandi riskihindamise läbipaistvust ja kestlikkust ning millega muudetakse määrusi (EÜ) nr 178/2002, (EÜ) nr 1829/2003, (EÜ) nr 1831/2003, (EÜ) nr 2065/2003, (EÜ) nr 1935/2004, (EÜ) nr 1331/2008, (EÜ) nr 1107/2009 ja (EL) 2015/2283 ning direktiivi 2001/18/EÜ (ELT L 231, 6.9.2019, lk 1).

            (4)  Euroopa Parlamendi ja nõukogu 28. jaanuari 2002. aasta määrus (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (EÜT L 31, 1.2.2002, lk 1).

            LISA
            Määruse (EL) 2017/2468 I ja II lisa muudetakse järgmiselt.

                        1)

                        I lisa asendatakse järgmisega:

                              „I LISA

                                 MÄÄRUSE (EL) 2015/2283 ARTIKLI 14 KOHASE TEATISE KAASKIRJA VORM KOLMANDAST RIIGIST PÄRIT TRADITSIOONILISE TOIDU JAOKS

                              EUROOPA KOMISJON
                              Peadirektoraat
                              Direktoraat
                              Üksus
                              Kuupäev: …
                              Teema: kolmandast riigist pärit traditsioonilise toidu teatis vastavalt määrusele (EL) 2015/2283
                              (Palun valige vastav märkeruut)

                                          ☐

                                          Uue traditsioonilise toidu lubamise teatis.

                                          ☐

                                          Juba loa saanud traditsioonilise toidu kasutustingimuste lisamise, väljajätmise või muutmise teatis. Palun esitage viide kõnealusele teatisele.

                                          ☐

                                          Juba loa saanud traditsioonilise toidu spetsifikatsiooni lisamise, väljajätmise või muutmise teatis. Palun esitage viide kõnealusele teatisele.

                                          ☐

                                          Juba loa saanud traditsioonilise toidu täiendavate märgistamisnõuete lisamise, väljajätmise või muutmise teatis. Palun esitage viide kõnealusele teatisele.

                                          ☐

                                          Juba loa saanud traditsioonilise toidu turustamisjärgse seire nõuete lisamise, väljajätmise või muutmise teatis. Palun esitage viide kõnealusele teatisele.

                                    Taotleja(d) või tema/nende esindaja(d) liidus
                              (nimi/nimed, aadress(id), …)
                              …
                              …
                              …
                              esitab/esitavad käesoleva teatise liidu uuendtoitude loetelu ajakohastamiseks.
                              Traditsioonilise toidu identifitseerimisandmed:
                              …
                              …
                              Konfidentsiaalsus. Kui see on asjakohane, teatage, kas taotlus sisaldab konfidentsiaalseid andmeid vastavalt määruse (EL) 2015/2283 artiklile 23.

                                          ☐

                                          Jah

                                          ☐

                                          Ei

                                    Toidugrupid, kasutustingimused ja märgistamisnõuded

                                          Toidugrupp

                                          Kasutamise eritingimused

                                          Täiendav märgistamise erinõue

                                          –

                                    Lugupidamisega
                              Allkiri …
                              Lisad:

                                          ☐

                                          Täielik tehniline toimik

                                          ☐

                                          Toimiku kokkuvõte (mittekonfidentsiaalne)

                                          ☐

                                          Toimiku selliste osade loetelu, mille puhul taotletakse konfidentsiaalsena käsitamist, koos kontrollitava põhjendusega, milles näidatakse, kuidas sellise teabe avalikustamine võiks taotleja huve olulisel määral kahjustada

                                          ☐

                                          Taotleja(te) haldusandmete koopia

                                          ☐

                                          Määruse (EÜ) nr 178/2002 artikli 32b kohaste uuringute ja uuringutest teatamisega seotud kogu teabe loetelu

                        “

                        2)

                        II lisa asendatakse järgmisega:

                              „II LISA

                                 MÄÄRUSE (EL) 2015/2283 ARTIKLI 16 KOHASE TAOTLUSE KAASKIRJA VORM KOLMANDAST RIIGIST PÄRIT TRADITSIOONILISE TOIDU LUBAMISE JAOKS

                              EUROOPA KOMISJON
                              Peadirektoraat
                              Direktoraat
                              Üksus
                              Kuupäev: …
                              Teema: kolmandast riigist pärit traditsioonilise toidu lubamise taotlus vastavalt määruse (EL) 2015/2283 artiklile 16
                              Taotleja(d) või tema/nende esindaja(d) Euroopa Liidus
                              (nimi/nimed, aadress(id), …)
                              …
                              …
                              …
                              esitab/esitavad käesoleva taotluse liidu uuendtoitude loetelu ajakohastamiseks.
                              Traditsioonilise toidu identifitseerimisandmed:
                              …
                              …
                              Konfidentsiaalsus. Kui see on asjakohane, teatage, kas taotlus sisaldab konfidentsiaalseid andmeid vastavalt määruse (EL) 2015/2283 artiklile 23.

                                          ☐

                                          Jah

                                          ☐

                                          Ei

                                    Toidugrupid, kasutustingimused ja märgistamisnõuded

                                          Toidugrupp

                                          Kasutamise eritingimused

                                          Täiendav märgistamise erinõue

                                    Lugupidamisega
                              Allkiri …
                              Lisad:

                                          ☐

                                          Täielik taotlus

                                          ☐

                                          Taotluse kokkuvõte (mittekonfidentsiaalne)

                                          ☐

                                          Taotluse selliste osade loetelu, mille puhul taotletakse konfidentsiaalsena käsitamist, koos kontrollitava põhjendusega, milles näidatakse, kuidas sellise teabe avalikustamine võiks taotleja huve olulisel määral kahjustada

                                          ☐

                                          Ohutusega seoses esitatud nõuetekohaselt põhjendatud vastuväidete dokumenteeritud andmed

                                          ☐

                                          Taotleja(te) haldusandmete koopia

                                          ☐

                                          Määruse (EÜ) nr 178/2002 artikli 32b kohaste uuringute ja uuringutest teatamisega seotud kogu teabe loetelu

                        “


title: Komisjoni rakendusmäärus (EL) 2020/1994 4. detsember 2020, millega parandatakse rakendusmäärust (EL) 2020/1156, millega laiendatakse rakendusmäärusega (EL) 2018/186 (teatava Hiina Rahvavabariigist pärit korrosioonikindla terase impordi kohta) kehtestatud lõplikku dumpinguvastast tollimaksu teatava väheste muudatustega korrosioonikindla terase suhtes

text:
                  7.12.2020

                  ET

                  Euroopa Liidu Teataja

                  L 410/67

         KOMISJONI RAKENDUSMÄÄRUS (EL) 2020/1994
         4. detsember 2020,
         millega parandatakse rakendusmäärust (EL) 2020/1156, millega laiendatakse rakendusmäärusega (EL) 2018/186 (teatava Hiina Rahvavabariigist pärit korrosioonikindla terase impordi kohta) kehtestatud lõplikku dumpinguvastast tollimaksu teatava väheste muudatustega korrosioonikindla terase suhtes
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed, (1) eriti selle artikli 13 lõiget 3 ja artikli 14 lõikeid 1 ja 5,
         ning arvestades järgmist:

                     (1)

                     Komisjon laiendas rakendusmäärusega (EL) 2020/1156 (2) teatava Hiina Rahvavabariigist pärit korrosioonikindla terase suhtes kehtivaid dumpinguvastaseid meetmeid teatavale Hiina Rahvavabariigist pärit väheste muudatustega korrosioonikindlale terasele.

                     (2)

                     Täpsemalt leidis komisjon, et esialgses uurimises määratletud vaatlusaluse toote impordi suhtes kehtestatud lõplikust dumpinguvastasest tollimaksust hoiti kõrvale, importides Hiina Rahvavabariigist pärit väheste muudatustega toodet. Uurimine näitas ka, et Hiina Rahvavabariigi ja liidu vahelise kaubanduse struktuuris esines muutusi, mis tulenesid tavast, protsessist või toimingust, millel puudus piisav nõuetekohane põhjendus või majanduslik õigustus peale tollimaksu kehtestamise. Samuti leidis komisjon, et tollimaksu parandav mõju oli samasuguse toote hindade ja/või koguste tõttu ohustatud. Komisjon tuvastas väheste muudatustega toote puhul dumpingu võrreldes eelnevalt kindlaks määratud normaalväärtustega. Seega järeldas komisjon kooskõlas määruse (EL) 2016/1036 (edaspidi „alusmäärus“) artikli 13 lõikega 1, et teatava Hiina Rahvavabariigist pärit korrosioonikindla terase impordi suhtes kohaldatavaid dumpinguvastaseid meetmeid tuleks laiendada Hiina Rahvavabariigist pärit väheste muudatustega toodetele.

                     (3)

                     Seega märgiti kõnealuse määruse artikli 1 lõikes 1, et komisjoni rakendusmäärusega (EL) 2018/186 (3) kehtestatud lõplikku dumpinguvastast tollimaksu laiendatakse väheste muudatustega toodetele. Kuid selles sättes ei osutatud otseselt kohaldatavatele tollimaksumääradele.

                     (4)

                     Selguse huvides ja kooskõlas alusmääruse artikli 13 lõike 1 teise lõiguga on laiendatud tollimaks tollimaks, mida algsetes meetmetes kohaldatakse „kõigi muude äriühingute“ suhtes. Alusmääruse artikli 13 lõikele 1 osutati meetmete laiendamise alusena juba ka rakendusmääruse (EL) 2020/1156 põhjenduses 64. Komisjon võib kooskõlas alusmääruse artikli 13 lõike 1 teise lõiguga laiendada tollimaksu kuni selle riigi suhtes kehtestatud dumpinguvastase jääktollimaksuni, mille suhtes meetmeid kohaldatakse. Seega näitavad sellele sättele osutamine ja meetmetest kõrvalehoidmisega seotud uurimise kättesaadavatel faktidel põhinevad järeldused selgelt, et laiendatud tollimaks peaks olema rakendusmääruse (EL) 2018/186 artikli 1 lõike 2 alusel „kõigi muude äriühingute“ suhtes kohaldatav lõplik dumpinguvastane tollimaks, mis on 27,9 %.

                     (5)

                     Lisaks sellele oli vaja parandada rakendusmääruse (EL) 2020/1156 artikli 1 lõikes 1 sisalduvaid teatavaid trükivigu, mille tõttu ei kirjeldatud selgelt laiendatud dumpinguvastase tollimaksuga hõlmatud tooteid ja CN-koode. Uurimisaluse toote määratlus (võrreldes rakendusmääruses (EL) 2018/186 käsitletud tootega) on selgelt kindlaks määratud rakendusmääruse (EL) 2020/1156 põhjendustes 10 ja 11.

                     (6)

                     Seega otsustas komisjon parandada rakendusmääruse (EL) 2020/1156 põhjendust 64 ja artikli 1 lõiget 1, et kinnitada kohaldatavat dumpinguvastast tollimaksumäära. Nagu on märgitud rakendusmääruse (EL) 2020/1156 põhjenduses 65 ja artikli 1 lõikes 4, tuleks eelmises põhjenduses täpsustatud õige dumpinguvastane tollimaksumäär nõuda sisse ka nende Hiina Rahvavabariigist pärit uurimisaluste toodete impordilt, mis on liitu sisenedes uurimise algatamise komisjoni rakendusmääruse (EL) 2019/1948 (4) kohaselt registreeritud. Seega peaks selle korrigeerimise mõju algama rakendusmääruse (EL) 2020/1156 jõustumisega (nimelt 6. augustil 2020) ning hõlmama selle registreeritava uurimisaluse toote imporditollimaksu kogumist.

                     (7)

                     Käesoleva määrusega ettenähtud meetmed on kooskõlas määruse (EL) 2016/1036 artikli 15 lõike 1 alusel loodud komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1

               1.   Rakendusmääruse (EL) 2020/1156 põhjendus 64 asendatakse järgmisega:

                           „(64)

                           Vastavalt alusmääruse artikli 13 lõikele 1 tuleks HRVst pärit teatava korrosioonikindla terase impordi suhtes kehtestatud dumpinguvastaseid meetmeid laiendada ka HRVst pärit uurimisaluse toote impordile. Vastavalt alusmääruse artikli 13 lõike 1 teisele lõigule peaks laiendatav meede olema rakendusmääruse (EL) 2018/186 artikli 1 lõikega 2 „kõigi muude äriühingute“ suhtes kehtestatud meede, mis on lõplik dumpinguvastane tollimaks määraga 27,9 %, mida kohaldatakse toote vaba netohinna suhtes liidu piiril enne tollimaksu sissenõudmist.“

               2.   Rakendusmääruse (EL) 2020/1156 artikli 1 lõige 1 asendatakse järgmisega:

                     2.„1.   Rakendusmääruse (EL) 2018/186 (teatava Hiina Rahvavabariigist pärit korrosioonikindla terase impordi kohta) artikli 1 lõike 2 alusel „kõigi muude äriühingute“ suhtes kohaldatavat lõplikku dumpinguvastast tollimaksu laiendatakse käesolevaga järgmiste toodete impordile: rauast või legeerterasest või legeerimata terasest lehtvaltstooted; kuumsukeldusgalvaanimise teel pinnatud või kaetud tsingi ja/või alumiiniumiga ja/või magneesiumiga, ränisulamiga või mitte; keemiliselt passiveeritud; täiendava pinnatöötlusega, nt õlitatud või kaetud, või ilma; mis sisaldavad massiprotsentides: kuni 0,5 % süsinikku, kuni 1,1 % alumiiniumi, kuni 0,12 % nioobiumi, kuni 0,17 % titaani ja kuni 0,15 % vanaadiumi; rullides, mõõtu lõigatud lehed ja kitsad ribad, mis kuuluvad praegu CN-koodide ex 7210 41 00, ex 7210 49 00, ex 7210 61 00, ex 7210 69 00, ex 7210 90 80, ex 7212 30 00, ex 7212 50 61, ex 7212 50 69, ex 7212 50 90, ex 7225 92 00, ex 7225 99 00, ex 7226 99 30, ex 7226 99 70 (TARICi koodid: 7210410030, 7210490030, 7210610030, 7210690030, 7210908092, 7212300030, 7212506130, 7212506930, 7212509014, 7212509092, 7225920030, 7225990023, 7225990041, 7225990093, 7226993030, 7226997013, 7226997093) alla ning mis on pärit Hiina Rahvavabariigist.
                     Asjaomane toode ei hõlma järgmist:

                                 —

                                 roostevabast terasest, elektrotehnilisest räniterasest ja kiirlõiketerasest tooteid;

                                 —

                                 edasi töötlemata kuum- või külmvaltsitud tooteid;

                                 —

                                 rakendusmääruse (EL) 2018/186 artikli 1 lõikes 1 esitatud määratlusele vastavaid tooteid.“

            Artikkel 2
            Käesolev määrus jõustub tagasiulatuvalt alates 6. augustist 2020.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 4. detsember 2020

                  Komisjoni nimel

                  president

               Ursula VON DER LEYEN

            (1)  ELT L 176, 30.6.2016, lk 21.

            (2)  Komisjoni 4. augusti 2020. aasta rakendusmäärus (EL) 2020/1156, millega laiendatakse komisjoni rakendusmäärusega (EL) 2018/186 (teatava Hiina Rahvavabariigist pärit korrosioonikindla terase impordi kohta) kehtestatud lõplikku dumpinguvastast tollimaksu teatava väheste muudatustega korrosioonikindla terase suhtes (ELT L 255, 5.8.2020, lk 36).

            (3)  Komisjoni 7. veebruari 2018. aasta rakendusmäärus (EL) 2018/186, millega kehtestatakse lõplik dumpinguvastane tollimaks teatava Hiina Rahvavabariigist pärit korrosioonikindla terase impordi suhtes ja nõutakse lõplikult sisse sellise impordi suhtes kehtestatud ajutine tollimaks (ELT L 34, 8.2.2018, lk 16).

            (4)  Komisjoni 25. novembri 2019. aasta rakendusmäärus (EL) 2019/1948, millega algatatakse uurimine, milles käsitletakse teatava Hiina Rahvavabariigist pärit korrosioonikindla terase impordi suhtes komisjoni rakendusmäärusega (EL) 2018/186 kehtestatud dumpinguvastastest meetmetest võimalikku kõrvalehoidmist, ning kehtestatakse kõnealuse impordi registreerimise nõue (ELT L 304, 26.11.2019, lk 10).